Flere danske havne kæmper for at blive hjemhavn for støbningen af Danmarks tredjestørste bro, Storstrømsbroen. Men arbejdet kan helt eller delvist ende i Polen.

Det viser flere af de kontrakter, der er underskrevet på andre bro-forbindelser.

Både den kommende Masnedsundbro mellem Vordingborg og Masnedø og den kommende bro over Roskilde Fjord mellem Frederikssund og Hornsherred vil helt eller delvis blive produceret i Polen.

I LO Lolland-Falster er formand Jørgen Erik Kozak Nielsen bekymret.

- Vi taler om en del arbejdskraft, og vi kan jo se, hvordan det er gået med Masnedsundbroen, der skal støbes i Polen. Det er arbejde, der går fra danskerne, siger han.

Læs også : Kamp om at blive hjemhavn for Danmarks tredjestørste bro

Vejdirektoratet, der er bygherre på Storstrømsbroen, siger, at man på grund af EU-reglerne ikke må indføre krav til, hvor broerne skal produceres.

Til gengæld oplyser Vejdirektoratet, at de med den kommende Storstrømsbro forsøger at gøre Nakskov Havn helt klar til en kommende entreprenør, så virksomheden ikke skal tænke på hverken byggetilladelser eller miljøgodkendelser.

Men mere kan der ikke gøres, siger anlægschef Erik Stoklund Larsen

- Om entreprenørerne vælger en anden produktionsmetode, end det vi havde peget på som det optimale, er helt op til dem.